
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ  ΠΑΙΔΕΙΑΣ, ΘΡΗΣΚΕΥΜΑΤΩΝ & ΑΘΛΗΤΙΣΜΟΥ
ΠΕΡΙΦΕΡΕΙΑΚΗ Δ/ΝΣΗ Π. & Δ. ΕΚΠ/ΣΗΣ ΗΠΕΙΡΟΥ
Δ/ΝΣΗ ΠΡΩΤΟΒΑΘΜΙΑΣ ΕΚΠ/ΣΗΣ Ν. ΑΡΤΑΣ

ΔΕΛΤΙΟ ΤΥΠΟΥ

Η Διεύθυνση Πρωτοβάθμιας Εκπαίδευσης Άρτας (ΔΙ.Π.Ε. ) Άρτας, στο πλαίσιο της λειτουργίας της ως Eurodesk Multiplier, ολοκλήρωσε με ιδιαίτερη επιτυχία την τριήμερη εκστρατεία ενημέρωσης και ευαισθητοποίησης για τις ευρωπαϊκές ευκαιρίες κινητικότητας των νέων, που πραγματοποιήθηκε στην Άρτα στις 15–17 Οκτωβρίου 2025.
Οι δράσεις είχαν ως στόχο να ενημερώσουν μαθητές και νέους για το δίκτυο Eurodesk, να τους φέρουν σε επαφή με ευρωπαϊκές και εθνικές ευκαιρίες μάθησης και κινητικότητας, και να ενδυναμώσουν τους νέους —ιδιαίτερα εκείνους με λιγότερες ευκαιρίες— ώστε να συμμετέχουν ενεργά σε εκπαιδευτικά και κοινωνικά προγράμματα της Ευρωπαϊκής Ένωσης.
1η Μέρα – Τετάρτη 15 Οκτωβρίου 2025
Η τριήμερη εκστρατεία ξεκίνησε με τη Διαπολιτισμική Δράση “Μαγειρεύουμε Μαζί”, η οποία αποτέλεσε την εναρκτήρια εκδήλωση του “Time to Move”. Η δράση ανέδειξε με δημιουργικό τρόπο τις αξίες της διαπολιτισμικότητας και της συμπερίληψης μέσα από τη γαστρονομία.
Μαθητές του (ΕΕΕΕΚ) Άρτας συμμετείχαν σε μια διαδραστική δραστηριότητα μαγειρικής, μαγειρεύοντας παράλληλα και διαδικτυακά με ομάδες μαθητών από σχολεία της Τουρκίας. 
Μέσα από την κοινή εμπειρία της δημιουργίας και της ανταλλαγής γεύσεων, οι μαθητές είχαν την ευκαιρία να γνωρίσουν άλλους πολιτισμούς, να συνεργαστούν και να ανταλλάξουν ιδέες, αποδεικνύοντας ότι η εκπαίδευση και η μάθηση δεν έχουν σύνορα.
2η Μέρα – Πέμπτη 16 Οκτωβρίου 2025
Η δεύτερη ημέρα φιλοξενήθηκε στο Κλειστό Γυμναστήριο του Δήμου Αρταίων και περιλάμβανε ενημερωτική δράση με τρεις σταθμούς πληροφόρησης γύρω από τις ευκαιρίες κινητικότητας και απασχόλησης.
Η εκδήλωση πραγματοποιήθηκε με τη συνεργασία:
· της Μονάδας Υποστήριξης Φοιτητών/τριών (ΜΥΦ) του Πανεπιστημίου Ιωαννίνων, με την κα Έφη Γερωνυμάκη,
· και του Συμβουλευτικού Κέντρου του Πανεπιστημίου Ιωαννίνων (Σ.ΚΕ.Π.Ι.), με την κα Δήμητρα Αλεξίου, ψυχολόγο και προϊσταμένη.
Οι συμμετέχοντες μαθητές και καθηγητές του 1ου & 2ου ΕΠΑΛ Άρτας, ενημερώθηκαν για θέματα σπουδών, επαγγελματικού προσανατολισμού, κινητικότητας, καθώς και για τεχνικές εύρεσης εργασίας και σύνταξη βιογραφικού σημειώματος.
Παράλληλα, μέσα από διαδραστικά quiz και δημιουργικές ασκήσεις γνωριμίας με το Eurodesk, οι μαθητές συμμετείχαν ενεργά και με ενθουσιασμό.
3η Μέρα – Παρασκευή 17 Οκτωβρίου 2025
Η εκστρατεία ολοκληρώθηκε με τη διαδικτυακή δράση – webinar “Κινητικότητα για Όλους”, στην οποία συμμετείχαν λύκεια από απομακρυσμένες περιοχές της Ηπείρου.
Το webinar είχε ως στόχο τη διάχυση της πληροφορίας σε νέους που ζουν μακριά από αστικά κέντρα, διασφαλίζοντας ίσες ευκαιρίες πρόσβασης στη γνώση.
Κατά τη διάρκεια της εκδήλωσης παρουσιάστηκαν:
· το δίκτυο Eurodesk,
· τα προγράμματα Erasmus+ Youth και Ευρωπαϊκό Σώμα Αλληλεγγύης (ESC),
· το Europass Mobility,
· και η Ευρωπαϊκή Κάρτα Νέων.
Ακολούθησε συνεδρία ερωτήσεων και απαντήσεων, όπου νέοι, εκπαιδευτικοί και Eurodesk multipliers αντάλλαξαν εμπειρίες και καλές πρακτικές.
Η τριήμερη εκστρατεία συνέβαλε ουσιαστικά στην:
· Ενδυνάμωση των νέων με λιγότερες ευκαιρίες,
· Προώθηση της κινητικότητας στη μάθηση και την εργασία,
· Ενίσχυση της ορατότητας του δικτύου Eurodesk στην Ήπειρο,
· Ανάδειξη της ΔΙ.Π.Ε. Άρτας ως δραστήριου και καινοτόμου πολλαπλασιαστή Eurodesk,
· Καλλιέργεια ευρωπαϊκής συνείδησης και διαπολιτισμικού σεβασμού στους νέους.

Η Διεύθυνση Πρωτοβάθμιας Εκπαίδευσης (ΔΙ.Π.Ε.) Άρτας εκφράζει θερμές ευχαριστίες σε όλους τους συμμετέχοντες, συνεργάτες και φορείς που συνέβαλαν στην επιτυχία της εκστρατείας και δεσμεύεται να συνεχίσει τη διάδοση των ευρωπαϊκών αξιών, της κινητικότητας και της συμπερίληψης.

Η Διευθύντρια ΔΙ.Π.Ε. Άρτας

Δρ Κλεοπάτρα Ν. Βασιλείου

